CELEX: 62016TN0669
Language: el
Date: 2016-09-21 00:00:00
Title: Υπόθεση T-669/16 P: Αναίρεση που άσκησε στις 21 Σεπτεμβρίου 2016 ο Carlo De Nicola κατά της αποφάσεως που εξέδωσε το Δικαστήριο Δημόσιας Διοίκησης στις 21 Ιουλίου 2016 στην υπόθεση F-82/15, De Nicola κατά ΕΤΕπ

7.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 410/25
            
         Αναίρεση που άσκησε στις 21 Σεπτεμβρίου 2016 ο Carlo De Nicola κατά της αποφάσεως που εξέδωσε το Δικαστήριο Δημόσιας Διοίκησης στις 21 Ιουλίου 2016 στην υπόθεση F-82/15, De Nicola κατά ΕΤΕπ
   (Υπόθεση T-669/16 P)
   (2016/C 410/36)
   Γλώσσα διαδικασίας: η ιταλική
   
      Διάδικοι
   
   
      Αναιρεσείων: Carlo De Nicola (Strassen, Λουξεμβούργο) (εκπρόσωπος: G. Ferabecoli, avvocato)
   
      Αντίδικος κατ’ αναίρεση: Ευρωπαϊκή Τράπεζα Επενδύσεων
   
      Αιτήματα
   
   Ο αναιρεσείων ζητεί από το Γενικό Δικαστήριο:
   
               —
            
            
               να δεχθεί την παρούσα αίτηση αναιρέσεως και, μεταρρυθμίζοντας εν μέρει την αναιρεσιβαλλόμενη απόφαση, να αναιρέσει το σημείο 2 του διατακτικού, καθώς και τις σκέψεις 12-13, 24, 55-57, 123-135, 157-165 της ιδίας αποφάσεως·
            
         
               —
            
            
               ως εκ τούτου, να υποχρεώσει την αντίδικο κατ’ αναίρεση σε αποζημίωση του C. De Nicola για τη βλάβη που υπέστη, σύμφωνα με το αίτημα του εισαγωγικού δικογράφου της προσφυγής.
            
         
      Λόγοι αναιρέσεως και κύρια επιχειρήματα
   
   Η παρούσα αίτηση αναιρέσεως στρέφεται κατά της αποφάσεως του Δικαστηρίου Δημόσιας Διοίκησης της 21ης Ιουλίου 2016, με την οποία απορρίφθηκε η προσφυγή του νυν αναιρεσείοντος, με αντικείμενο, κατ' ουσίαν, αφενός, την ακύρωση της αποφάσεως της 4ης Δεκεμβρίου 2014, με την οποία η νυν αντίδικος κατ’ αναίρεση αρνήθηκε να του επιστρέψει ορισμένα ιατρικά έξοδα και, αφετέρου, την καταδίκη της αντιδίκου κατ’ αναίρεση και της Ευρωπαϊκής Ένωσης σε αποζημίωση για τις βλάβες που υπέστη.
   Προς στήριξη της αναιρέσεώς του, ο αναιρεσείων αμφισβητεί τις διαπιστώσεις της αναιρεσιβαλλομένης αποφάσεως περί επιστημονικής εγκυρότητας της θεραπείας λέιζερ.
   Ο αναιρεσείων υποστηρίζει περαιτέρω ότι πληρούνται στη συγκεκριμένη περίπτωση οι προϋποθέσεις περί ανορθώσεως υλικής ζημίας και ικανοποιήσεως ηθικής βλάβης.